溪東先生行狀

先生姓全,諱慶昌,字季賀,溪東其號也.又稱晩悟.全氏系出慶山,

有諱永齡仕於麗朝,官至神虎衛大將軍.其子曰公亮文林郞侍御史,

孫曰允宰檢校軍器監,代有名人,世襲冠冕.曰伯英正憲大夫禮曺

判書,諡文平,卽先生五代祖也.高祖諱由性繕工副正,曾祖諱順孫

忠順衛,祖諱復堅禦侮將軍.考諱珣將仕郞,妣金海宋氏直長軾之

女.以嘉靖壬辰正月九日生先生.先生生有異質,五歲而孤,母夫

人不以慈愛,弛其敎督,常示義方,嚴加警責.先生奉持慈訓,未嘗

有違,故,未及成童,學已成章.乙卯中司馬試,遊於大學.文詞行

誼爲衆所推.癸酉登第,權知成均館學諭.乙亥差慶州敎授,尋爲

晉州敎授.丙子陞學祿,丁丑薦除藝文館檢閱兼春秋館記事官,歷

待敎奉敎.辛巳例陞成均館典籍,俄遷爲掌苑署掌苑,又薦除兵曺

佐郞.初國系被本國叛賊,尹彛等所誣,搆於 皇朝皇明祖訓,及大

明會典,俱載其語.自 恭定大王時,盖嘗控訴而惟其每兼他使,例

請辨誣,故,雖於每訴,輒蒙許改而其所改辭,尙未昭示矣.至是,

先生遂上疏,極陳兼使之非與不可頃刻忍痛之義,且曰河麋逞慝,

白日被翳,爲使臣者,須是忘身殉國,哭徹秦庭,埋骨燕山庶可得

也.宣廟嘉納,自是厥後,每遣專使,具實封奏,辨訴益力,期於必

完.先生於其送使,有詩曰,國耐千年痛,臣忘百世羞.壬午春 特

命通判寧邊兼帶春秋館職.先生黽勉,以赴,承上接下動,遵禮法,

御吏,臨民政平訟理,未幾闔境翕然.甲申春罷還.乙酉春拜禮曺

佐郞,旋拜司諫院正言知製敎,轉爲司憲府持平知製敎兼春秋館

記注官,以疾辭遆除戶曺正郞知製敎.七月又拜司憲府持平知製

敎兼春秋館記注官,又以疾辭遆拜工曺正郞知製敎,疾病未得謝

恩,以是年十月九日,終于洛下之旅邸,享年五十有四.訃聞宣廟,

賻贈有加,公卿縉紳,相弔於朝,其嘗所來往,一時名流,無不呑凄.

西崖柳相國成龍 藥圃鄭相國琢 曁 尹判書國馨 權判書鋏實,護其

喪輿,送還鄕.越明年二月二十日,葬于大邱府 壽城縣 巴岑里 茂

洞原,從先兆也.先生娶晉陽姜氏國隣之女,有四女長適士人朴陽

亨無后,次適士人宋光弘,生一男曰時寅,次適縣監李宗文,生二

男一女,男曰之英之華,俱登文科,女曰尹左辟判官,次適士人孫

起業.嗚呼.先生旣沒後五年,聖節使尹相公根壽,回自京師,神宗

皇帝,降勑頒,降會典全部.於是,國系始得滌瑕,炳如日星,傳信

天下.朝廷用前上章,錄勳原從,贈通善郞守弘文館應敎知製敎

兼 經筵侍講官.時,尹公居元勳,乃歎曰,全君抗疏,玆事竟成,

今若在世,則當爲首切云.先生穎悟端慤,莊重簡嚴,剛毅正直,忠

淸孝友,自其爲兒,有若成人,不妄語不慢遊.與伯氏應昌,曁從兄

胤昌,同受業於伯父公,二兄夜或先眠,則必警覺不容小懈,由是

伯父公最鍾愛.一日伯父公,橫罹無妄,至於考訊,先生時在幼穉,

見其受訊,輒走入抱膝號痛.吏士揮出,竟不得禁,觀者無不咨嗟.

旣長於爲學,若嗜欲,終寠且貧,不以經心,窮經耽史,手不釋卷,

孜孜兀兀,日大以肆.晩聞退溪李先生之風,興慕感發.於是,遂負

心經近思錄,曁朱子書,入于伽倻山中,杜門靜居,必晨興盥櫛,終

日危坐,俯讀仰思,沈潛反覆,究極歸趣,期於自得,歲而後返.其

平生所爲,直就勤謹誠實四字上,用工而又揭以衣冠嚴整,謂之外

修,行義純潔,謂之內修,內外俱修,何人不求.衣冠不整,謂之外

惰,行義不修,謂之內惰,內外俱惰,何人不唾.四十有八字,常自

點撿.使身心內外,無有不敬.且以爲小學一書,乃古人所以做人

底樣子,而今人懵死,不學殊可惜也.每勸學者,必先是書,且與通

讀,俾立根本然後,次及諸經,終以易傳.又得易學圖說,及啓蒙傳

疑,手自摹寫,探賾隱奧,有以翫樂而無復榮進之意.每於中夜,月

白風淸,獨坐虛堂,手撫短琴,其胸次悠然,襟懷灑落,無有一點塵

埃.雖家人父子,亦未嘗見其有惰慢容也.夷考其著於躬行者,言

之,望考懷痛,終身有慕事,母至孝忠養無方.及其丁憂,躬執饋奠,

朝夕上墓,三年如一,日至於祭祀,極其誠敬,物必預儲.與其伯氏,

友愛尤篤,同爨同財,怡愉湛樂.居官則黜已奉公,洗手供職,處家

則以恩掩義,和而不流.嘗著家憲,以御家衆,遂以敦孝悌,謹祭祀

爲本,又著家令十有餘條,亦皆有家不易之恒式也.凡死喪哀慽,

服食稱制,吉凶慶弔,情禮備至,賓客盈門,無不款遇.與人交際,

愈久愈敬,雖一動靜,一語黙,亦莫不循蹈規矩,以自砥勵.其在

朝廷,謇謇獨立,其在鄕黨,謹謹自持,惟懋已德,不言人過.啓迪

後進,皆欲爲善,嘗謂樂齋徐公思遠曰,吾儒事業,不在科擧而在

於存心養性也.遂贈以心經一部曰,子須善讀,毋負吾今日相贈之

意也.當是時也,去乙巳不遠矣,士習日趨偸薄,此學爲世大禁而

先生獨能晩悟,窺得陳編,剖判義利,斬釘截鐵,銖累寸積,以富其

有觀.其尊德樂道之誠,好善惡惡之實,則其所從事者,自不可掩

而惟其深務韜晦,不爲表爆故,其在當時,固無有知其爲有道者.由

今日欲尋其緖餘,則又無有端的可據之處,是以斷斷之徒,悠悠之

談,至於肆作,豈不深可歎哉.寒岡先生嘗曰,全季賀吾友也.樂易

愷悌,晩而好學,惜其壽不滿其器,而賞不滿其功也.又曰溪東忠

孝,吾所欽慕.恐遂沈泯,常以爲念也.徐樂齋亦嘗言,溪東自能拔

出於名利場中,回頭此學,深有所得.張旅軒亦曰,溪東實跡,後生

不能詳知者,以其文獻無徵故也.盍亦追述其一二,以開羣惑.噫.

夫以鄭先生之一言,固足以定之矣.乃復後賢相繼交說,此則所謂

義理之感,愈久愈深,於是 非之定也.由是而言,先生之晩年,所

就益可想見,而抑有國乘紀德事功片言,泰山其可誣乎.訥以無似,

早從門下,觀道德於前後,聽敎誨於左右,慕尙之誠非不至也,而

顧未能闡揚,式至于今,辜負之誅,無所逃矣.何幸先生家憲家令,

曁一時諸公奠誅哀辭,猶在故,得有所據,叅以已見,幷述履歷,及

先系自出,竊蘄當世知言之君子,補完爲狀焉.噫.

天啓 五年 春三月 門人 孫處訥 謹錄